1984 дуслизиб Дагъиста пачалихъла университет таманбарира. Ил дуслизир МикIхIила школализи рузес ракIира. Илала гIергъи чумра класс дураира.

Сен ну учительница ретаэс пикрибарира? Илис чумал сабаб лер. Цаибилгъуна, дила неш-дудеш учительти сабри. Дудеш-Арсланбеков ХIясбулагь МяхIяммадович, Дагъиста заслуженный учитель, халкьла багьудила отличник, урибси краевед, спортсмен, историк. Илала лерил гIямру дурхIначил дархдасунтири. 60 дус школализиб хIянчи бариб. Дудешла узи Арсланбеков Багьаудин Арсланбекович-историяла гIилмуртла кандидат. Арсланбеков ГIябдула МяхIяммадович-физикала гIилмуртала кандидат. Нушала хъалибаргла педогогический стаж 200 дусличира абиркур.

Дурсрачир, классла дурарти балбуцуначил нуни дила шила пергер адамтачил тянишбирули рирус ва илдачи пахрубирахъес бурсирирули рирус.

Дила хIянчила бекIлибиубси мурад-дурхIназир дарган мезличи диги адикьни, чеалкIуси наслулизи нушала бегIтала гIяхIти гIядатуни гIерасахъес, адамла хьурмат бирни, гIягIнибикибхIели кумекла някъ гьабалтни, литературализир дучIути произведениезибад мисал кайсни. Произведениела геройтачи саби мешубикес кайгъилизиб биахъес, гIяхIси гIебисахъес, вайси тикрар хIебирахъес, чула гIямрулизиб чуни бирусигъуна гIяхIдеш бирахъес-хIера ихичи бурси барни саби дила мурад.

ЦархIил мурад саби дила дарган мезличи-диги адикьни. Ил багьандан нуни дарган мезлис ва литературалис хасдарибти классуни-ургарти абзани дурадуркIули рирус хIязла формаличил. ХIяз пайдала барнили дарс аргъахъес кумек бирули саби.

Дила творческий хIянчурбала ца бутIа саби дурсрала тематический планти.

Наб гьанбиркули саби гьарил адамла, виштIалла ва халалла, гьар бархIи бехIбиргьес гIягIнили саби гIергъити дугьбачил:

Барира – беркьуди саб,

ХIебирис – гIелаухъни

ХIейрусра – удиикни

ГIягIнил саб – хIела чебла

ХIялумцIла – даимла гъай

Бирис – разидешла дев

Вирус – ил хIела цIакь саб.

1984 дусличирад гьанна бикайчи-2020 дус бакIайчи МикIхIила школализир-лицейлизир рузулра. Чумра грамоталичил шабагъатла рарилра. «Почетный работник общего образования РФ»-2011 дус ветеран труда.

35 дус дурхIнас багъишладарибти гIямру. Ну рирхулра нуни дедибти багьудлуми дила ученикунани мардирниличи, гIямрулизиб гIягIнибикибхIели, илдала барси гьуни чеббиркIниличи.

ИшбархIи лерил секIал дарсдиубли сари: культура, адамти, багьуди. Лебил умцIули саби, жалбикIули саби, чула кабилзахъули саби. Амма мурталра кавлан дугьби «Учитель» ва «Ученик», къиянси гьуни ва кьиматла сабухъ.